雜感
作者：白居易
朝代：唐

paragraphs: 君子防悔尤，賢人戒行藏。
嫌疑遠瓜李，言動慎毫芒。
立教固如此，撫事有非常。
爲君持所感，仰面問蒼蒼。
犬齧桃樹根，李樹反見傷。
老龜烹不爛，延禍及枯桑。
城門自焚爇，池魚罹其殃。
陽貨肆兇暴，仲尼畏於匡。
魯酒薄如水，邯鄲開戰場。
伯禽鞭見血，過失由成王。
都尉身降虜，宮刑加子長。
呂安兄不道，都市殺嵇康。
斯人死已久，其事甚昭彰。
是非不由己，禍患安可防。
使我千載後，涕泗滿衣裳。